**การเสริมสร้างความเป็นพลเมืองจิตสาธารณะสำหรับของเด็กและเยาวชน บ้านคอกวัว หมู่ที่ 6**

**ตำบลหนองกระทุ่ม อำเภอเมือง จังหวัดนครราชสีมา**

**บทคัดย่อ**

การวิจัยนี้เป็นวิจัยเชิงปฏิบัติแบบส่วนร่วม มีวัตถุประสงค์เพื่อ 1) ศึกษาสถานการณ์ความเป็นพลเมืองจิตสาธารณะของเด็กและเยาวชน บ้านคอกวัว หมู่ที่ 6 ตำบลหนองกระทุ่ม อำเภอเมือง จังหวัดนครราชสีมา 2) ศึกษาทุนทางสังคมที่เกี่ยวกับการเสริมสร้างความเป็นพลเมืองจิตสาธารณะสำหรับเด็กและเยาวชน บ้านคอกวัว หมู่ที่ 6 ตำบลหนองกระทุ่ม อำเภอเมือง จังหวัดนครราชสีมา 3) ศึกษาแนวทางการเสริมสร้างความเป็นพลเมืองจิตสาธารณะสำหรับเด็กและเยาวชน บ้านคอกวัว หมู่ที่ 6 ตำบลหนองกระทุ่ม อำเภอเมือง จังหวัดนครราชสีมา กลุ่มเป้าหมายเลือกแบบเจาะจง คือ 1) ผู้นำชุมชน 2 คน 2) ผู้ปกครอง 5 คน 3) เด็กและเยาวชน 10 คน เครื่องมือวิจัยได้แก่ 1) ประเด็นสัมภาษณ์ 2) ประเด็นการสนทนากลุ่ม ใช้การตรวจสอบข้อมูลแบบสามเส้าในด้านวิธีการและด้านข้อมูล การวิเคราะห์ข้อมูลใช้การวิเคราะห์เชิงเนื้อหา

**ผลการวิจัยพบว่า**

1. สถานการณ์ความเป็นพลเมืองจิตสาธารณะของเด็กและเยาวชนบ้านคอกวัว ใน 3 ด้าน คือ 1) จิตสาธารณะต่อตนเอง 2) จิตสาธารณะในครอบครัว 3) จิตสาธารณะในชุมชน ผลการศึกษาพบว่า ความเป็นพลเมืองจิตสาธารณะของเด็กและเยาวชนยังมีความเป็นพลเมืองจิตสาธารณะน้อยในทุกด้าน เนื่องจากเด็กและเยาวชนส่วนใหญ่มีพฤติกรรมติดบ้านและติดโทรศัพท์มือถือ จึงออกมาทำกิจกรรมเพื่อส่วนรวมน้อย

2. ทุนทางสังคมที่เกี่ยวกับการเสริมสร้างความเป็นพลเมืองจิตสาธารณะของเด็กและเยาวชนบ้านคอกวัว มีดังนี้ 1) เด็กและเยาวชนเด็กบางส่วนมีทุนเดิมในการรวมกลุ่มทำกิจกรรมมาก่อน 2) ทุนทางสังคมในครอบครัวมีการสนับสนุนให้เด็กออกมาทำกิจกรรม 3) ทุนทางสังคมในชุมชน พบว่าในชุมชนมีกิจกรรมสนับสนุนให้เด็กและเยาวชนทำกิจกรรมจิตอาสา

3. แนวทางการเสริมสร้างความเป็นพลเมืองจิตสาธารณะสำหรับเด็กและเยาวชนบ้านคอกวัว พบว่า เป็นแนวทางพัฒนาโดยใช้แนวคิดเด็กนำผู้ใหญ่หนุนและแนวคิดการมีส่วนร่วมในการพัฒนา เพื่อฝึกให้เด็กและเยาวชนกล้าคิดกล้าแสดงออกและกล้าลงมือปฏิบัติ โดยมีกิจกรรมสำคัญ ดังนี้ 1) ร่วมการศึกษาวิเคราะห์ข้อมูล 2) ร่วมการออกแบบกิจกรรม 3) ร่วมการทดลองปฏิบัติการ และ4) ร่วมการติดตามประเมินผล สำหรับผลการประเมินกิจกรรมการพัฒนาการเสริมสร้างความเป็นพลเมืองจิตสาธารณะสำหรับเด็กและเยาวชนของเด็กและเยาวชนบ้านคอกวัว พบว่าเด็กและเยาวชนมีความเข้าใจและมีพฤติกรรมจิตสาธารณะเปลี่ยนแปลงไปในทางที่ดีขึ้น

**คำสำคัญ** : พลเมืองจิตสาธารณะ เด็กและเยาวชนบ้านคอกวัว